Котляровхэ я ехъулIэныгъэщIэ
Москва щызэхэта «Отдых 2017» дунейпсо турист форумым ди къэралым и щIыпIэхэм я гъуэгугъэлъагъуэ, зекIуэлI картэхэм, SMART гуэдзэн нэхъыфIхэм я зэпеуэм кърикIуахэр щагъэнэIуащ.
Зэпеуэм ипкъ иткIэ, нэхъыфIу къалъытахэм ящыщщ Котляровхэ Викторрэ Мариерэ къыдагъэкIа «Кабардино-Балкария: 100 чудес, больших и маленьких» фIэщыгъэм щIэт тхылъыр. Ар «Гъуэгугъэлъагъуэ нэхъыфI» Iыхьэм щытекIуащ.
Къыхэгъэщыпхъэщ, Котляров зэщхьэгъусэхэм урысейпсо мыхьэнэ зиIэ зэпеуэхэм иджы еплIанэу текIуэныгъэ зэрыщызыIэрагъэхьэр.
КъищынэмыщIауэ, фокIадэм и 22-24-хэм Мэхъэчкъалэ щекIуэкIа «Тарки-Тау-2017» 6-нэ тхылъ жармыкIэм Котляровхэ Викторрэ Мариерэ къыдагъэкIахэр щагъэлъэгъуащ. Дагъыстэным и Iэтащхьэ Абдулати-пов Рэмэзан зэщхьэгъусэхэм къыдагъэкIа тхылъхэм ящыщу псом хуэмыдэу фIэгъэщIэгъуэну зэпиплъыхьащ «Кабардино-Балкария: 100 чудес, больших и маленьких» къыдэкIыгъуэр икIи Дагъыстэным и тхылъ тедзапIэхэм я унафэщIхэм чэнджэщ яритащ я республикэм теухуауэ апхуэдэ ягъэхьэзырыну. Къыхэгъэщыпхъэщ Абдулатипов Рэмэзан Котляровхэ къыдагъэкI тхылъхэм фIыуэ зэрыщыгъуазэр, уеблэмэ абы зэхуехьэс «Кавказ» тхылъым и къыдэкIыгъуэ псори. Викторрэ Мариерэ Дагъыстэным и Iэтащхьэм «Кавказ» серием и зи чэзу къыдэкIыгъуэкIэ хуэупсащ.
Тэрчокъуэ Дисэ.
